Iуащхьэмахуэ лъапэ зыщагъасэ
Къэбэрдей-Балъкъэрымрэ КъуэкIыпIэ Сыбырымрэ я дзюдоист ныбжьыщIэхэм Iуащхьэмахуэ лъапэ мазэ ныкъуэкIэ зыщагъэсащ.
Мыгъэрей зэхуэсым, адрейхэм хуэдэу, куэд кърихьэлIакъым. АбыкIэ зэран хъуащ дуней псор зыгъэгулэз Covid-19 узыр иджыри зэрымысабырар. Апхуэдэу щыт пэтми, Iуащхьэмахуэ лъапэ къэкIуа ныбжьыщIэхэм я Iэзагъым хэпщIыкIыу хагъэхъуащ. ГъэсакIуэ цIэрыIуэхэу Урысей Федерацэм щIыхь зиIэ и тренер Джэданэ Залым, абы и къуэш УФ-м спортымкIэ щIыхь зиIэ и мастер Джэданэ Алим, спортымкIэ дунейпсо класс зиIэ мастер Давтян Рафаэль, Урысейм спортымкIэ и мастер Бэрэздж Светланэ сымэ я лъэкI къагъэнакъым къуршым зэрыщыIа зэманыр зэгъэзэхуауэ икIи сэбэпынагъ ин пылъу къагъэсэбэпын папщIэ. Дзюдоист ныбжьыщIэхэм куэд къыщащIащ дунейми Европэми я чемпион Лъэцэр Хьэзрэт и дежи. Ари сыт щыгъуи абыхэм ядэщIыгъуащ, Iэмал зэмылIэужьыгъуэхэм хуигъасэрэ чэнджэщ щхьэпэхэр къариту.
«Лъэцэр Хьэзрэт къытхуэкIуэну пасэу дыгурыIуат. Дыхущокъу дзюдоист ныбжьыщIэхэр абы хуэдэ спортсмен телъыджэхэм дэдгъэплъеину. КъищынэмыщIауэ, ар Iэзагъ ин зыбгъэдэлъ тренер гъуэзэджэщ икIи 2000 гъэхэм я пэщIэдзэм Италием и командэ къыхэхам я тренер нэхъыщхьэу щытащ», — къыджиIащ зыгъэсэныгъэхэр къызэзыгъэпэща Джэданэ Залым.
Iуащхьэмахуэ лъапэ щекIуэкIа зэхуэсым кърихьэлIат Къэбэрдей-Балъкъэрымрэ КъуэкIыпIэ Сыбырымрэ я дзюдоист ныбжьыщIи 100-м нэблагъэ. Абыхэм яхэтащ урысейпсо, дунейпсо зэхьэзэхуэхэм щытекIуахэмрэ къыщыхэжаныкIахэмрэ. Тренерхэм я фIэщ мэхъу я гъэсэнхэм я зэфIэкIымрэ ехъулIэныгъэхэмрэ иджы нэхъыбэж зэрыхъунур.
Жыласэ Замир.
